કર્ણાટક વિધાનસભાની મે 2018ની ચૂંટણીમાં ના તો કોઈ ભાજપી આંધી ચાલી કે ના વાવાઝોડું આવ્યું. વર્ષ 2008માં યોજાયેલી ચૂંટણીમાં ભારતીય જનતા પક્ષને 224માંથી 110 બેઠકો મળી હતી. આ વખતે જે ચૂંટણી થઈ એમાં 222માંથી 104 બેઠકો સાથે સૌથી મોટા પક્ષ તરીકે ભાજપ ઊપસી આવ્યો. મોસાળમાં મા પીરસનારી હોય એ ન્યાયે રાજ્યપાલ વજુભાઈ વાળા તરફથી બી. એસ. યેદિયુરપ્પાને સરકાર બનાવવાનું નિમંત્રણ મળતાં જ ત્રીજી વાર મુખ્યમંત્રી બનવાનું નિશ્ચિત બન્યું. ચૂંટણી પછી તકવાદી જોડાણ કરીને કોંગ્રેસ (78) અને જનતા દળ-સેક્યુલર(37) સાથે મળીને બહુમતી સાથે જેડી-એસના નેતા એચ. ડી. કુમારસ્વામીને મુખ્યમંત્રી બનાવવાનો દાવો રજૂ કરાયો. પાર્ટી વિથ અ ડિફરન્સનો દાવો કરનારા ભાજપ થકી વિપક્ષમાં તોડફોડ કરીને ધારાસભામાં બહુમતી કરી લેવાનું આયોજન થયું છે. કોંગ્રેસ અને જેડી-એસના કેટલાક ધારાસભ્યો ભાજપ સાથે છાનગપતિયાં કરવા માંડ્યા છે. બુધવારની મધરાત પછી કર્ણાટક કોંગ્રેસના પ્રમુખ પરમેશ્વરન અને ભાજપના ત્રણ ધારાસભ્યો થકી સુપ્રીમ કોર્ટમાં ત્રણ ન્યાયમૂર્તિઓની ખંડપીઠ સામે યેદિયુરપ્પાને રાજ્યપાલ તરફથી મુખ્યમંત્રીપદના શપથ લેવા માટે મળેલા નિમંત્રણને મનાઈહુકમ આપવા અને નહિ આપવાના મુદ્દે જોરદાર દલીલો થઈ અને અંતે સુપ્રીમે મનાઈહુકમ આપવાનો ઇનકાર કર્યો એટલે ગુરુવાર, 17 મેની વહેલી સવારે યેદિયુરપ્પાને રાજ્યપાલે મુખ્યમંત્રીપદના શપથ લેવડાવી દીધા. એક પખવાડિયામાં મુખ્યમંત્રીએ વિધાનસભામાં બહુમતી પુરવાર કરવાની છે. એમાં કોંગ્રેસ અને જેડી-એસને તોડીને ભાજપ સફળ થાય એ હવે લગભગ નિશ્ચિત લાગે છે.